Af Niels Jespersen, tidligere tillidsmand i SiD (nu 3F), Afghanistan-veteran, og cand.mag. Ivrig kværulant og debattørtype samt medstifter af den politiske podcast 'Udestuen.'

Prøv at forstille jer en minister fra et andet parti, der bare fes husleje af. En hvilken som helst offentlig ansat, der hev en fyrstelig hyre på at lave absolut ingenting. Ville liberalisterne være lige så begejstrede?

Liberal Alliance har netop fejret et års jubilæum som regeringsparti og tillykke med det. Det betyder, at partiets seks ministre har optjent ret til ministerpension, herunder Thyra Frank. Ældreministeren, der efter eget udsagn ikke har ansvar for de ældre.

Herhjemme er det ministerierne, der forbereder love, og man skulle tro, at et reformparti som LA havde posen fuld af forslag til at rydde op i den offentlige sektor. Men ikke Thyra Frank. Da regeringen i forbindelse med Folketingets åbning præsenterede sit lovprogram, havde Thyra Frank intet at byde ind med. Hvad laver hun egentligt?

Thyra Frank selv er tavs. Hun er faktisk regeringens mest usynlige minister. Men hendes partifæller forsvarer hende med, at hun skam besøger masser af plejehjem, og hun fortjener ros for ikke at lave flere love og regler.

Niels Jespersen Foto: Ida Marie Odgaard Vis mere Niels Jespersen Foto: Ida Marie Odgaard

Det er ren pølsesnak, for der er ingen logisk årsag til, at Thyra Frank skal være minister for at besøge plejehjem. Argumentet om, at Thyra Frank er en god politiker, fordi hun ikke laver nogen love, giver heller ingen mening.

Maren i kæret laver ingen love, men det får hun ikke en million kroner plus pension for. Og hvad med de andre LA-ministre - burde de så også lave ingenting?

Hvis Thyra Frank ville gøre en forskel, skulle hun fremsætte forslag om at afskaffe alle de åndssvage love og regler, der forsurer dagligdagen for offentligt ansatte.

LA er sat i verden for at gøre noget ved verdens højeste skattetryk, og guderne skal vide, at der er behov for at nogen gør noget ved en offentlig sektor, der gisper under sin egen vægt. Derfor er det ekstra forstemmenede, at liberalisterne har vist sig at være endnu værre pampere som de gamle partier.